91/89/ETY: Komission päätös, tehty 5 päivänä helmikuuta 1991, scrapie- ja BSE-taudinaiheuttajien inaktivointia koskevan hankkeen rahoituksesta



Virallinen lehti nro L 049 , 22/02/1991 s. 0031 - 0032

Suomenk. erityispainos Alue 3 Nide 36 s. 0176

Ruotsink. erityispainos Alue 3 Nide 36 s. 0176



KOMISSION PÄÄTÖS, tehty 5 päivänä helmikuuta 1991, scrapie- ja BSE-taudinaiheuttajien inaktivointia koskevan hankkeen rahoituksesta (91/89/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), ja erityisesti sen 20 artiklan, sekä katsoo, että ihmisravinnoksi soveltumattomien ruhojen käsittelyn alalla on tärkeää ottaa käyttöön varmoja menetelmiä sen takaamiseksi, että scrapie- ja BSE-taudinaiheuttajien pitoisuus ei saavuta tartunnan aiheuttavaa tasoa, Yhdistyneessä kuningaskunnassa toteutetaan tiettyjen muiden jäsenvaltioiden ja komission kanssa yhteistyössä tutkimus, jonka avulla etsitään tällaisia menetelmiä; on välttämätöntä hankkia tutkimuksessa tarvittavaa scrapien tartuttamaa, eri jäsenvaltioiden lampaista ja vuohista saatua aineistoa sen takaamiseksi, että kaikki mahdolliset kannat kokeillaan, jäsenvaltioille on myönnettävä rahoitusta tarvittavan aineiston hankkimiseksi, ja tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Yhdistyneessä kuningaskunnassa tehdään scrapie- ja BSE-taudinaiheuttajien inaktivointia koskeva vertaileva tutkimus niiden käytännön menetelmien löytämiseksi, joiden avulla voitaisiin tuhota kaikki taudinaiheuttajakannat liitteen ehtojen ja edellytysten mukaisesti. 2 artikla Yhteisö osallistuu sopivien lampaiden ja vuohien ostokustannuksiin tämän tutkimuksen yhteydessä enintään 25 eculla eläintä kohti ja enintään 4 000 lampaan osalta Yhdistyneessä kuningaskunnassa ja enintään 1 000 lampaan osalta muissa jäsenvaltioissa. 3 artikla Yhteisön rahoitus myönnetään todistusasiakirjojen esittämistä vastaan. 4 artikla Tämä päätös on osoitettu kaikille jäsenvaltioille. Tehty Brysselissä 5 päivänä helmikuuta 1991. Komission puolesta Ray MAC SHARRY Komission jäsen (1) EYVL N:o L 224, 18.8.1990, s. 19 LIITE BSE-ja scrapie-taudinaiheuttajien inaktivointiin kaupallisen ruhojen käsittelyn yhteydessä liittyvien tekijöiden tutkimusmenettely 1 Tähän tutkimukseen liittyvät työt tehdään Yhdistyneessä kuningaskunnassa seuraavasti: 1) Ihmisravinnoksi soveltumattomien ruhojen käsittelyn kokeilulaitos - Prosper de Mulder, Doncaster; 2) Hiirillä tehtävä biologinen koe - Institute for Animal Health, Compton. Yhdistyneen kuningaskunnan maatalous-, kalastus- ja elintarvikeministeriön eläinlääkintäosasto, joka vastaa hankkeen yhteensovittamisesta, valvoo sopivan aineiston hankintaa. 2. Tavoite ja tulokset Tavoitteena on tutkia ruhojen käsittelymenetelmiä siten, että saadaan selville tekijät, joiden avulla scrapien ja BSE:n aiheuttajat voidaan poistaa tuotannosta. 3. Lyhennelmä Scrapie- ja BSE-taudinaiheuttajat sietävät hyvin lämpöä, kemiallisia tuotteita ja ionisoivaa säteilyä. Ennen vuosia 1980/1981 Yhdistyneessä kuningaskunnassa käytetyissä käsittelymenetelmissä tartunnanaiheuttajat muuttuivat vaarattomiksi; 1980-luvun alussa näihin menetelmiin tehtyjen muutosten seurauksena taudinaiheuttajia on jäänyt eloon ja aiheuttanut vaikutuksia. Uudet järjestelmät ovat erilaisia kuin vanhat tai muissa jäsenvaltioissa käytetyt, eikä kirjallisuudessa tai tähän mennessä tehdyissä tutkimuksissa ole löydetty täsmällisiä taudinaiheuttajan vaarattomaksi tekemiseen tarvittavia tekijöitä. 4. Tehtävät työt Tutkimuksessa käytetään seuraavien eläinten aivoja: 1) BSE-tartunnan saaneiden nautojen aivoja; 2) Scrapie-tartunnan saaneiden lampaiden ja vuohien aivoja, jotka: a) ovat peräisin Yhdistyneestä kuningaskunnasta, b) tulevat muista jäsenvaltioista. Edellä olevan 2 kohdan alajaotuksen tarkoituksena on ottaa huomioon mahdolliset kantojen väliset erot. Tutkimusmenettelyä sovelletaan yhtenäisesti kaikkiin aineistotyyppeihin ja -lähteisiin. Kussakin tapauksessa tartunnan saaneita aivoja käsitellään kokeellisessa ruhojen käsittely-yksikössä siten, että jäljitellään Yhdistyneessä kuningaskunnassa ja muissa jäsenvaltioissa käytössä olevia edustavimpia järjestelmiä. Käsittelyn lopputuote testataan biologisesti. Sitä ruiskutetaan hiirirotuihin, jotka ovat herkkiä taudille ja joiden oireita tutkitaan. Menettely on annettu kokonaisuudessaan käsiteltäväksi eläinlääkintäalan tiedekomiteaan, joka on hyväksynyt sen. On odotettavissa, että tutkimustulokset saadaan 2-3 vuoden kuluessa.